JAS บวก 5.04% ราคาสูงสุดในรอบกว่า 1 ปี กูรูแนะซื้อเก็งกำไร
JAS บวก 5.04% ราคาสูงสุดในรอบกว่า 1 ปี ล่าสุด ณ เวลา 10.45 น. อยู่ที่ 6.25บาท บวก 0.30 บาท หรือ 5.04% สูงสุด 6.35 บาท ต่ำสุด 6.05 บาท ด้วยมูลค่าซื้อขาย 1.66 พันล้านบาท ด้าน บล.โนมูระ พัฒนสิน แนะซื้อเก็งกำไร มองกำไรเติบโตสูงสุดในกลุ่ม
14 ก.ย. 2559

ผู้สื่อข่าวรายงานว่า ราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS ล่าสุด ณ เวลา 10.45 น. อยู่ที่ 6.25 บาท บวก 0.30 บาท หรือ 5.04% สูงสุด 6.35 บาท ต่ำสุด 6.05 บาท ด้วยมูลค่าซื้อขาย 1.66 พันล้านบาท ขณะที่ดัชนีหุ้นไทยโดยรวมบวก 0.46%
 
โดยราคาหุ้น JAS ปรับตัวขึ้นสูงสุดในรอบกว่า 1 ปี นับราคาปิดอยู่ที่ระดับ 6.20 บาท เมื่อวันที่ 12 มิ.ย.58
ขณะที่นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า แนะ”เก็งกำไร” โดยมองว่าราคาหุ้น JAS ปรับตัวขึ้นด้วยวอลุ่มเทรดที่เข้ามาอย่างหนาแน่น คาดว่าจะเป็นการเข้ามาเล่นเก็งกำไรของนักลงทุน เนื่องจากทิศทางกำไรมีภาพของการเติบโตอย่างต่อเนื่อง
ทั้งนี้หากมองกลุ่ม ICT จะเห็นทิศทางกำไรของ JAS เติบโตสูงสุดในกลุ่ม เนื่องจากรายอื่นต้องโดนค่าใช้จ่ายจากการประมูลไลเซนต์ 4G ดังนั้น ฐานกำไรของ JAS ใน 1-2 ไตรมาสน่าจะออกมาดี รวมไปถึงมีความคาดหวังเงินปันผลที่มากขึ้นหลังจาก JAS มีกระแสเงินสดมาก
ด้านสัญญาณทางเทคนิคของ JAS ก็แข็งแกร่ง หากยืนเหนือแนว 6.20 บาทขึ้นไปได้ ก็จะเป็นขาขึ้นรอบใหญ่ และมีโอกาสที่จะปรับขึ้นไปทดสอบแนวต้าน 6.50-6.65 บาท ส่วนแนวรับให้ไว้ที่ 6.20-6.00 บาท